ananddey/assamese-wiki-corpus huggingface dataset:
আলেখ্যা পঞ্জলা

আলেখ্যা পঞ্জলা তেলেংগানাৰ এগৰাকী ভাৰতীয় শাস্ত্ৰীয় নৃত্যশিল্পী, নৃত্য পৰিচালক আৰু নৃত্য শিক্ষয়ত্ৰী। কুচিপুডী আৰু ভৰতনাট্যমত তেওঁ পাৰদৰ্শী। অন্ধ্ৰ প্ৰদেশ চৰকাৰৰ পৰা উগাদী বিশিষ্ট বঁটা আৰু হামছা বঁটা লাভ কৰিছে। ২০১১ চনত কুচিপুডীৰ বাবে সংগীত নাটক অকাডেমী বঁটা লাভ কৰা তেখেতে ভাৰত চৰকাৰৰ পৰাও পদ্মশ্ৰী বঁটা লাভ কৰিছে।

জীৱনী

১৯৬২ চনৰ ৯ এপ্ৰিলত ভাৰতৰ তেলেংগানাৰ হায়দৰাবাদত আলেখ্যাৰ জন্ম হৈছিল। তেওঁৰ স্বামী পি বিনয় কুমাৰ এজন অস্ত্ৰোপচাৰ বিশেষজ্ঞ-গেষ্ট্ৰ'এণ্টেৰ'লজিষ্ট। ১৯৮২ চনত তেওঁলোকৰ বিবাহ হয় আৰু এই দম্পতীৰ দুজন পুত্ৰ ক্ৰমে সাশ্বত পঞ্জলা আৰু দেৱংশ পঞ্জলা। তেওঁ কয় যে শিক্ষক দয়ালে ওডিচি আৰু কথক শিকোৱাৰ উদ্দেশ্য আছিল যদিও ভৰতনাট্যম আৰু কুচিপুডীৰ প্ৰতি তেওঁ আগ্ৰহ জন্মিছিল। পিছলৈ তেওঁ উমা ৰাম ৰাওৰ অধীনত কুচিপুডী আৰু ভৰতনাট্যমত আৰু গুৰু পশুমৰ্থী কৃষ্ণমূৰ্তিৰ অধীনত অভিনয় ৰ প্ৰশিক্ষণ লয়। ১৯৭৭ চনত ভাৰতীয় ৰাষ্ট্ৰীয় থিয়েটাৰৰ ৰূপালী জয়ন্তী উদযাপনৰ উপলক্ষে অনুষ্ঠিত হোৱা এৰেঞ্জট্ৰাম (প্ৰথম মঞ্চৰ অভিনয়)ৰ পৰাই তেওঁ শাস্ত্ৰীয় নৃত্য পৰিবেশন কৰি আহিছে।

আলেখ্যাই ইংৰাজী সাহিত্য, মনোবিজ্ঞান আৰু দৰ্শনত স্নাতক ডিগ্ৰী আৰু ওছমানিয়া বিশ্ববিদ্যালয়ৰ পৰা নৃত্য (ভাৰতনাট্যম)ত স্নাতকোত্তৰ ডিগ্ৰী আৰু প্ৰাচীন ভাৰতীয় ইতিহাস, সংস্কৃতি আৰু পুৰাতত্ত্বত স্নাতকোত্তৰ ডিগ্ৰী লাভ কৰে।

আলেখ্যা দূৰদৰ্শনৰ অন্যতম শীৰ্ষস্থানীয় শিল্পী আৰু ইণ্ডিয়ান কাউন্সিল ফৰ কালচাৰেল ৰিলেচনৰ পেনেল মেম্বাৰ। ৰুদ্ৰমা দেৱী, দুশালা আৰু চকলি ইলাম্মা ৰূপে তেওঁৰ নৃত্য অভিনয়ও উল্লেখযোগ্য। আলেখ্যা কুচিপুডী নৃত্য ৰূপত অন্নাচাৰ্য কীৰ্তন, ক্ষেত্ৰয়ৰ কবিতা, থ্যাগৰাজ, নাৰায়ণ তীৰ্থ, ৰবীন্দ্ৰনাথ ঠাকুৰৰ ৰচনা আদি বহুতো ৰচনা কৰা আৰু লগতে 'নৃত্যত ভক্তি আন্দোলন' আদি বিষয়বস্তুৰ ওপৰত নৃত্য পৰিচালনা কৰে।

বঁটা আৰু সন্মান

আলেখ্যা অন্ধ্ৰপ্ৰদেশ চৰকাৰৰ পৰা প্ৰতিভা ৰাজীৱ পুৰস্কাৰ (২০০৯), উগাদী বিষিষ্ঠ বঁটা (২০০২) আৰু হামছা বঁটা লাভ কৰে। ২০১১ চনত কুচিপুডীৰ বাবে সংগীত নাটক অকাডেমী বঁটা লাভ কৰে। ভাৰত চৰকাৰৰ পৰাও তেওঁক পদ্মশ্ৰী বঁটা প্ৰদান কৰা হৈছে।

ভাৰতীয় স্বাধীনতাৰ ৭৫ বছৰীয়া জয়ন্তী উপলক্ষে অনুষ্ঠিত এক অনুষ্ঠানত আলেখ্যা পঞ্জলাক নৃত্যৰ ক্ষেত্ৰখনলৈ আগবঢ়োৱা অৱদানৰ বাবে তেতিয়াৰ তেলেংগানাৰ মুখ্যমন্ত্ৰী কে চন্দ্ৰশেখৰ ৰাৱে সন্মানিত কৰে।

তথ্যসূত্ৰ
লেবানন

লেবানন, চৰকাৰী ভাবে লেবানন গণৰাজ্য, পশ্চিম এছিয়াৰ ভূমধ্যসাগৰৰ পূব পাৰত অৱস্থিত এখন ৰাষ্ট্ৰ। ইয়াৰ উত্তৰ আৰু পূবত ছিৰিয়া আৰু দক্ষিণত ইজৰাইল দেশ অৱস্থিত। ভূমধ্যসাগৰৰ আৰু আৰৱৰ ভিতৰৰ ভাগৰ এই দেশখনৰ ইতিহাস সমৃদ্ধ আৰু মিশ্ৰিত। এই অঞ্চল পেলেষ্টাইনৰ অতি প্ৰাচীন প্ৰায় ২৫০০ খ্ৰীষ্টপূৰ্বৰ পৰা ৫৩৯ খ্ৰীষ্টপূৰ্বৰ সংস্কৃতিৰ স্থল। কোনো কোনো পণ্ডিতৰ মতে ইয়াতেই লিপিৰ আৱিষ্কাৰ হৈছিল। তাৰপিছত ফাৰ্চী, ইউৰোপীয়, ৰোমান, আৰৱী, আৰু উছমানি তুৰ্কী সকলৰ দ্বাৰা শাসিত হোৱাৰ পিছত অৱশেষত লেবানন ফ্ৰান্সৰ অধীনত যায়। এই ঐতিহাসিক পৰিঘটনা সমূহৰ বাবেই দেশ খনৰ ধাৰ্মিক আৰু জাতীয় বৈচিত্ৰতাত চহকী।

লেবাননৰ প্ৰায় ৬০% লোক মুছলমান। তাৰে ভিতৰত চিয়া আৰু চুন্নী সম্প্ৰদায়ৰ অনুপাত সমান। বাকী ৩৮% খ্ৰীষ্টিয়ান ধৰ্মৰ। ১৯৪৩ চনত ফ্ৰান্সৰ পৰা স্বাধীনতা পোৱাৰ পিছত ইয়াত একপ্ৰকাৰৰ গৃহযুদ্ধ চলিছিল আৰু ২০০৬ চনত ইজৰাইলৰ লগত এক যুদ্ধ হয়।

ইয়াত এক বিশেষ প্ৰকাৰৰ গণতান্ত্ৰীক চৰকাৰে শাসন কৰে। ইয়াৰ ৰাষ্ট্ৰপতি এজন খ্ৰীষ্টিয়ান, প্ৰধানমন্ত্ৰী এজন চুন্নী মুছলমান, নিৰ্বাচিত প্ৰতিনিধিৰ সভাৰ অধ্যক্ষ এজন চিয়া মুছলিম আৰু উপ-প্ৰধানমন্ত্ৰী এজন পৰম্পৰাগত গ্ৰীক ধৰ্মৰ। আৰৱী আৰু ফৰাচী ইয়াৰ চৰকাৰী ভাষা।

লেবাননত দুটা পৰ্বত শ্ৰেণী আছে। ইয়াৰ উপকূলীয় সীমাৰেখাও যথেষ্ট বেছি। লেবাননক প্ৰায়ে "মধ্যপ্ৰাচ্যৰ পদ্মৰাগ মণি" বুলি কোৱা হয়।

ইয়াত প্ৰায় ৪ মিলিয়ন লোকে বসবাস কৰে। আনহাতে প্ৰায় ১৬ মিলিয়ন লেবানিছ মানুহ বিশ্বৰ আন আন প্ৰান্তত বাস কৰে। লেবাননৰ সংস্কৃতি ঘাইকৈ পাশ্চাত্য সভ্যতাৰ লগত মিল আছে। সেয়ে ইয়াক প্ৰাচ্য আৰু পাশ্চাত্যৰ মিলনভূমি বুলিও কোৱা হয়।

চিদাৰ গছ লেবাননৰ ৰাষ্ট্ৰীয় প্ৰতীক। ইয়াৰ পৰ্বত-পাহাৰত যথেষ্ট পৰিমাণে এই গছ পোৱা যায়।
লেবাননৰ মুঠ মাটিকালি ১০,৪৫২ বৰ্গ কিমি (৪,০৩৫ বৰ্গ মাইল), ইয়াৰে ১.৬% বা ১৬৭ বৰ্গ কিমি হৈছে জলভাগ।
২০০৭ চনৰ জুলাই মাহ অনুসৰি লেবাননৰ আনুমানিক জনসংখ্যা হৈছে মুঠ ৪,০৯৯,০০০।

প্ৰশাসন

লেবানন ছয়খন প্ৰশাসনিক অঞ্চলত বিভক্ত। এই ছয়খন প্ৰশাসনিক অঞ্চল আকৌ ২৫খন জিলাত ভাগ কৰা হৈছে। জিলা সমূহ আকৌ কেইবাখনো পৌৰসভাত বিভক্ত কৰা হৈছে।

বেইৰুত প্ৰশাসনিক অঞ্চল
বেইৰুত প্ৰশাসনিক অঞ্চল কোনো আন জিলাত ভাগ কৰা হোৱা নাই। ই কেৱল ৰাজধানী বেইৰুত চহৰেৰে গঠিত।
নাবাটিয়েহ প্ৰশাসনিক অঞ্চল (জাবল আমেল)
বিণ্ট জীবেল জিলা
হাশ্ববায়া জিলা
মাৰজেয়ুন জিলা
নাবাটিয়েহ জিলা
বেক্কা প্ৰশাসনিক অঞ্চল
বালবেক জিলা
হেৰমেল জিলা
ৰাশায়া জিলা
পশ্চিম বেক্কা জিলা (আল বেক্কা লাল ঘৰবি)
জাহলে জিলা
উত্তৰ প্ৰশাসনিক অঞ্চল (আল শামাল)
অক্কাৰ জিলা
বাটৰৌন জিলা
বশ্বৰৰী জিলা
কৌৰা জিলা
মিনিয়েহ দাননীয়েহ জিলা
ত্ৰিপলি জিলা
জঘৰতা জিলা
মাউণ্ট লেবানন প্ৰশাসনিক অঞ্চল (জাবল লুবনান)
এলে জিলা
বাব্দা জিলা
বিবলছ (জাবেলি)
চৌফ জিলা
কেছেৰৱান জিলা
মাতন জিলা
দক্ষিণ প্ৰশাসনিক অঞ্চল (আল জানোব )
জেঝজিন জিলা
চিদন জিলা (চাইদা )
টায়াৰ জিলা (চুৰ)

ৰাজনীতি

লেবানন এক সংসদীয় গণতন্ত্ৰ যত চৰকাৰৰ সৰ্বোচ্চ পদসমূহ আনুপাতিক হাৰে কিছু নিৰ্দিষ্ট ধৰ্মীয় গোষ্ঠীৰ লোকৰ প্ৰতিনিধিৰ বাবে নিৰ্ধাৰিত। সংবিধান অনুসৰি প্ৰতি ৪ বছৰ অন্তৰালত সংসদীয় নিৰ্বাচন হয়। আইনসভাই আগন্তুক ৬ বছৰৰ বাবে ৰাষ্ট্ৰপতি নিৰ্বাচন কৰে। লেবাননৰ শেষ সংসদীয় নিৰ্বাচন ২০০৯ চনত আৰু ৰাষ্ট্ৰপতি নিৰ্বাচন ২০০৮ চনত অনুষ্ঠিত হয়। ৰাষ্ট্ৰপতি আৰু আইনসভাই একত্ৰে প্ৰধানমন্ত্ৰী নিৰ্বাচন কৰে।

তথ্য উৎস

শ্ৰেণী:এছিয়াৰ দেশ
শ্ৰেণী:ৰাষ্ট্ৰসংঘৰ সদস্য ৰাষ্ট্ৰসমূহ
এছিয়া (শ্ৰুতিকথা)

এছিয়া (ইংৰাজী: Asia, প্ৰাচীন গ্ৰীক: Ἀσία) নামটোৱে গ্ৰীক শ্ৰুতিকথাৰ বহুকেইটা চৰিত্ৰক বুজায়৷

অ'চেনিড

এছিয়া গ্ৰীক শ্ৰুতিকথা অনুসৰি টাইটান অ'চেনাছ আৰু টেথিছৰ তিনি হাজাৰ অ'চেনিডৰ ভিতৰত অন্যতম সামুদ্ৰিক দেৱী৷ কিছুমান সংস্কৰণত তেওঁৰ মাতৃ পম্ফলিক্স আৰু ভগ্নী লিবিয়া বুলিও কোৱা হৈছিল। কিছুমান শ্ৰুতিকথাৰ মতে লিবিয়া সাগৰ দেৱতা ট্ৰাইটনৰ পত্নী এপ'ল'ড'ৰাছৰ মতে এছিয়া টাইটান ইয়াপেটাছৰ পত্নী আৰু এটলাছ, প্ৰমিথিউছ, এপিমিথিউছ আৰু মেনোইটিয়াছৰ মাতৃ আছিল যদিও হেচিঅডে তেওঁলোকৰ মাতৃ হিচাপে আন এগৰাকী অ'চেনিড ক্লাইমেনৰ নাম উল্লেখ কৰিছিল।

নেৰেইড

এছিয়া গ্ৰীক শ্ৰুতিকথা অনুসৰি এগৰাকী সাগৰীয় নেৰেইড৷ গ্ৰীক শ্ৰুতিকথাৰ সাগৰীয় দেৱতা নেৰিয়াছ আৰু সাগৰীয় দেৱী অ'চেনিড ড'ৰিছৰ নেৰেইডছ নামৰ ৫০ গৰাকী কন্যাৰ ভিতৰত অন্যতম এগৰাকী কন্যা আছিল।

এথেনাৰ উপনাম

কলচিছত এথেনাক এছিয়া উপনামেৰে সম্বোধন কৰা হয়৷ কলচিছৰ পৰা কেষ্টাৰ আৰু পলিডিউচেছে তেওঁৰ পূজা লেকনিয়ালৈ আনিছিল বুলি বিশ্বাস কৰা হৈছিল আৰু প্ৰাচীন লাছ নগৰত তেওঁৰ বাবে এটা মন্দিৰ নিৰ্মাণ কৰা হৈছিল।

তথ্য সংগ্ৰহ

শ্ৰেণী:গ্ৰীক কিংবদন্তি
নন্দিনী চাহু

নন্দিনী চাহু (ইংৰাজী: Nandini Sahu; জন্ম: ২৩ জুলাই ১৯৭৩) হৈছে এগৰাকী ভাৰতীয় কবি আৰু সাহিত্যিক। তেওঁ বিদেশী ভাষা বিদ্যালয়ৰ সঞ্চালিকা আৰু নতুন দিল্লীৰ ইন্দিৰা গান্ধী ৰাষ্ট্ৰীয় মুক্ত বিশ্ববিদ্যালয়ৰ (IGNOU) ইংৰাজী বিষয়ৰ অধ্যাপিকা। তেওঁৰ গৱেষণাৰ ক্ষেত্ৰসমূহ হৈছে ভাৰতীয় সাহিত্য, নতুন সাহিত্য, লোককথা আৰু সংস্কৃতি অধ্যয়ন, আমেৰিকান সাহিত্য, শিশু সাহিত্য আৰু সমালোচনাত্মক তত্ত্ব। তেখেত ইংৰাজী ভাষাৰ আলোচনী “Interdisciplinary Journal of Literature and Language ”(IJLL), আৰু “Panorama Literaria”ৰ মুখ্য সম্পাদিকা/প্ৰতিষ্ঠাপক সম্পাদিকা। ভাৰতৰ নতুন দিল্লীৰ ইন্দিৰা গান্ধী ৰাষ্ট্ৰীয় মুক্ত বিশ্ববিদ্যালয়ত ইংৰাজী বিষয়ৰ অধ্যাপিকা হিচাপেও কৰ্মৰত। তেওঁ ইংৰাজী ভাষাত কবিতাকে ধৰি কেইবাখনো গ্ৰন্থ লিখিছে। ভাৰত, আমেৰিকা, ব্ৰিটেইন, আফ্ৰিকা আৰু পাকিস্তানত তেওঁৰ কবিতা প্ৰকাশ পাইছে। ইংৰাজী সাহিত্যত তিনিটা স্বৰ্ণ পদক লাভ কৰাৰ লগতে ১৯৯৩ চনত ৰাঁচীৰ চেণ্ট জেভিয়াৰ কলেজত অনুষ্ঠিত হোৱা সৰ্বভাৰতীয় কবিতা প্ৰতিযোগিতাৰ বঁটা আৰু শিক্ষা ৰত্ন পুৰস্কাৰ লাভ কৰিছে।

প্ৰাৰম্ভিক জীৱন

১৯৭৩ চনৰ ২৩ জুলাইত ভাৰতৰ উৰিষ্যাৰ জি. উদয়গিৰিত নন্দিনী চাহুৰ জন্ম হৈছিল। তেওঁৰ মাক-দেউতাকে ভাৰতীয় স্থানীয় বিদ্যালয়ত শিক্ষকতা কৰিছিল। তেওঁ আৰু তেওঁৰ পাঁচগৰাকী ভগ্নী পৰিয়ালৰ আজ্ঞাকাৰী হিচাপে ডাঙৰ-দীঘল হৈছিল। বহু ৰাষ্ট্ৰীয় আলোচনা চক্ৰতো তেওঁ অংশগ্ৰহণ কৰিছে।

সাহিত্যিক জীৱন

নন্দিনী চাহুৱে কবিতা সংকলনকে ধৰি কেইবাখনো গ্ৰন্থ ৰচনা কৰিছে। তেওঁ ১৭খন কিতাপ প্ৰকাশ কৰি আমাজনৰ “বেষ্ট চেলাৰ লেখিকা” হিচাপেও পৰিচয় লাভ কৰিছে। তেওঁৰ লেখাসমূহ ভাৰতীয়-ইংৰাজী সাহিত্য, আমেৰিকান সাহিত্য, ইংৰাজী ভাষা পাঠদান (ELT), লোককথা আৰু সংস্কৃতি অধ্যয়ন আৰু লগতে শিশু সাহিত্য বিষয়ৰ ওপৰত আধাৰিত। প্ৰখ্যাত হিন্দী অনুবাদক দীনেশ কুমাৰ মালিয়ে তেওঁৰ বিখ্যাত কাব্য গ্ৰন্থ সীতা (Sita), আৰু তেওঁৰ গল্পসমূহ হিন্দীলৈ অনুবাদ কৰিছিল। তেওঁ ইন্দিৰা গান্ধী ৰাষ্ট্ৰীয় মুক্ত বিশ্ববিদ্যালয়ৰ বাবে লোককথা আৰু সংস্কৃতি অধ্যয়নৰ কাৰ্যসূচী সজ্জিত আৰু বিকশিত কৰিছে।

•Silver Poems on My Lips, ২০০৯

•Sukamaa and Other Poems ভাৰতীয় কবিতা সমাজ, গুড়গাঁৱৰ দ্বাৰা প্ৰকাশিত

•Suvarnarekha :ভাৰতীয় মহিলা কবিৰ কবিতা সংকলন

•Sita (এটা কবিতা)

•Dynamics of Children’s Literature

•Zero Point

•Re-reading Jayanta Mahapatra: Selected Poems

•सीता महाकाव्य: हिन्दी अनुवाद (Sita কবিতাপুথিৰ হিন্দী অনুবাদ)

•A Song Half & Half

•Shedding-Metaphors

সমালোচনাত্মক গ্ৰন্থ

•Recollection as Redemption, ২০০৪

•Folklore and the Alternative Modernities (প্ৰথম আৰু দ্বিতীয় খণ্ড), ২০১২

তথ্য সংগ্ৰহ

শ্ৰেণী:ভাৰতীয় সাহিত্যিক
শ্ৰেণী:ভাৰতীয় মহিলা কবি
ধীৰাজ বৰা

ড° ধীৰাজ বৰা (, ৩০ ছেপ্টেম্বৰ ১৯৫১ - ১৯ জুন ২০২১) এগৰাকী ভাৰতীয় পদাৰ্থ বিজ্ঞানী, শিক্ষাবিদ তথা অধ্যাপক আছিল। প্লাজমা বিজ্ঞানী হিচাপে বিখ্যাত ড° বৰা গুজৰাটৰ গান্ধীনগৰত অৱস্থিত প্লাজমা গৱেষণা প্ৰতিষ্ঠানৰ প্ৰাক্তন সঞ্চালক আছিল। তেওঁ ভাৰতৰ আন্তৰ্জাতিক থাৰ্মনিউক্লিয়াৰ পৰীক্ষামূলক ৰিয়েক্টৰৰ মুখ্য বিজ্ঞানী আছিল। বিজ্ঞানৰ ক্ষেত্ৰখনলৈ আগবঢ়োৱা অৱদানৰ স্বীকৃতি স্বৰূপে ২০১২ চনত তেওঁ কমল কুমাৰী ৰাষ্ট্ৰীয় বঁটা লাভ কৰিছিল।

প্ৰাৰম্ভিক জীৱন আৰু শিক্ষা

১৯৫১ চনৰ ৩০ ছেপ্টেম্বৰ তাৰিখে গুৱাহাটীত ধীৰাজ বৰাৰ জন্ম হৈছিল। তেওঁৰ পিতৃ ললিত চন্দ্ৰ বৰা আৰু মাতৃ কুসুম বৰা। তেওঁ প্ৰাৰম্ভিক শিক্ষা গুৱাহাটীৰ চেনিকুঠি প্ৰাথমিক বিদ্যালয়ত গ্ৰহণ কৰিছিল। ১৯৭৫ চনত ছোভিয়েট সংঘৰ মস্কোৰ পিপলছ ফ্ৰেণ্ডশ্বিপ ইউনিভাৰ্চিটিৰ পৰা প্ৰায়োগিক পদাৰ্থ বিজ্ঞানত স্নাতকোত্তৰ ডিগ্ৰী লাভ কৰিছিল। তাৰ পাছত তেওঁ গুজৰাট বিশ্ববিদ্যালয়ৰ অন্তৰ্গত আহমেদাবাদৰ ভৌতিক গৱেষণাগাৰ পৰা ১৯৭৯ চনত পিএইচডি ডিগ্ৰী লাভ কৰিছিল।

অধ্যাপক বৰা আইটিইআৰ পৰিচালনা পৰিষদৰ ভাৰতীয় প্ৰতিনিধি দলৰ সদস্য আছিল। তেওঁ ২০১৪ চনত এজন আইটিইআৰ এমিৰিটাছ ফেলো নিৰ্বাচিত হৈছিল। তেওঁ ২০১৫ চনৰ পৰা আই.এ.ই.এ.ৰ ফিউজন এনাৰ্জি কনফাৰেন্সৰ কাৰ্যসূচী সমিতিৰ সদস্য হৈ আছিল।

বিশ্বৰ বিভিন্ন ৰাষ্ট্ৰীয়-আন্তঃৰাষ্ট্ৰীয় জাৰ্ণেলত দুশৰো অধিক প্ৰবন্ধ লিখা অধ্যাপক ড° বৰাই বিজ্ঞান আৰু প্ৰযুক্তিবিদ্যাৰ ক্ষেত্ৰখনত বহুবাৰ ভাৰতবৰ্ষক প্ৰতিনিধিত্ব কৰিছিল।

বঁটা আৰু সন্মান

ড° ধীৰাজ বৰায়ে ২০১২ চনত বিজ্ঞান আৰু প্ৰযুক্তিবিদ্যাৰ বাবে কমল কুমাৰী ৰাষ্ট্ৰীয় বঁটা লাভ কৰিছিল। তেওঁ বহুতো ভাৰতীয় আৰু বিদেশী ভাষাত সাবলীল কৈ কব পাৰিছিল। ৰাছিয়ানৰ কাৰিকৰী অনুবাদকসকলৰ বাবে ৰাষ্ট্ৰীয় পঞ্জিকাত অধ্যাপক বৰাৰ নাম তালিকাভুক্ত কৰা হৈছে আৰু তেওঁ ৰাছিয়ানৰ পৰা ইংৰাজীলৈ কেইবাখনো কিতাপ আৰু মনোগ্ৰাফ অনুবাদ কৰিছিল।

তথ্য উৎস

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:অসমৰ বিজ্ঞানী
শ্ৰেণী:ভাৰতীয় পদাৰ্থ বিজ্ঞানী
শ্ৰেণী:কমল কুমাৰী ৰাষ্ট্ৰীয় বঁটা বিজয়ী
পণ্ট′প′ৰিয়া (শ্ৰুতিকথা)

পণ্ট′প′ৰিয়া (প্ৰাচীন গ্ৰীক: Ποντοπόρεια, ইংৰাজী: Pontoporeia, Pontoporea বা Pontopereia; আক্ষৰিক অৰ্থ: 'নাৱিক') গ্ৰীক শ্ৰুতিকথা অনুসৰি এগৰাকী সাগৰীয় নেৰেইড৷ তেওঁ সাগৰীয় দেৱতা নেৰিয়াছ আৰু সাগৰীয় দেৱী অ'চেনিড ড'ৰিছৰ নেৰেইডছ নামৰ ৫০ গৰাকী কন্যাৰ ভিতৰত অন্যতম এগৰাকী কন্যা আছিল।

কিংবদন্তি

পণ্ট′প′ৰিয়া গ্ৰীক শ্ৰুতিকথাৰ সাগৰীয় দেৱতা নেৰিয়াছ আৰু সাগৰীয় দেৱী অ'চেনিড ড'ৰিছৰ নেৰেইডছ নামৰ ৫০ গৰাকী কন্যাৰ ভিতৰত অন্যতম এগৰাকী কন্যা আছিল। হোমাৰৰ ইলিয়াডত বৰ্ণনা কৰা অনুসৰি একিলিছে মৃত পেট্ৰ'ক্লাছৰ বাবে কৰা দুখৰ সমভাগি হোৱা মাতৃ থেটিছক সংগ দিবলৈ সাগৰৰ গভীৰতাৰ পৰা ওলাই আহি ট্ৰয়ৰ উপকূলত সমবেত হোৱা ৩৩ গৰাকী নেৰেইডছৰ ভিতৰত পণ্ট′প′ৰিয়াও আছিল।

তথ্য সংগ্ৰহ

শ্ৰেণী:গ্ৰীক কিংবদন্তি
দেশিয়া ভাষা

দেশিয়া, দেশিয়া ওড়িয়া, কোৰাপুটী ওড়িয়া বা দক্ষিণ-পশ্চিম ওড়িয়া এটি ভাৰতীয়-আৰ্য ভাষা প্ৰকাৰ (সামাজিক-ভাষাবৈজ্ঞানিকভাৱে ওড়িয়াৰ উপ-ভাষা গণ্য কৰা হয়) যি ভাৰতৰ পূৰ্বী ৰাজ্য উৰিষ্যাৰ কোৰাপুট, নবৰংগপুৰ, ৰায়গড় আৰু মলকানগিৰি তথা অন্ধ্ৰ প্ৰদেশৰ বিশাখাপাট্টনং আৰু বিজিয়ানগৰঙত ব্যৱহৃত। এই ভাষাৰ মৌখিক ৰূপক কোৰাপুটীয়া বোলা হয়।

দেশিয়া সেই অঞ্চলৰ বিভিন্ন সম্প্ৰদায়ৰ মাজৰ সহযোগী ভাষা হিচাপে বৰ্তি আছে। দক্ষিণ-পশ্চিম উৰিষ্যাৰ অবিভক্ত কোৰাপুট জিলাৰ ই মুখ্য জনজাতীয়-অজনজাতীয় উপ-ভাষাৰ নিৰন্তৰতা।

ধ্বনিতত্ত্ব

দেশিয়াৰ ২১টা ব্যঞ্জনধ্বনি, ২টা উপ-স্বৰধ্বনি আৰু ৬টা স্বৰধ্বনি আছে।

মানক ওড়িয়াৰ দৰেই এই ভাষাতো দীৰ্ঘ স্বৰ নাই।

পিচে মানক ওড়িয়াৰ বিপৰীতে, দেশিয়াত কণ্ঠহীন আৰু কণ্ঠযুক্ত আকাংক্ষিত ব্যঞ্জনধ্বনি যেনে মূৰ্ধন্য অনাকাংক্ষিত নেজেল আৰু কণ্ঠযুক্ত মূৰ্ধন্য পাৰ্শ্বীয় আনুমানিক নাই।

তথ্য সংগ্ৰহ

শ্ৰেণী: ভাৰতৰ ভাষা
শ্ৰেণী: ভাষা
জাৰীন খান

জাৰীন খান (ইংৰাজী: Zareen Khan; জন্ম: ১৪ মে' ১৯৮৭) এগৰাকী ভাৰতীয় অভিনেত্ৰী যিয়ে মূলতঃ হিন্দী চলচ্চিত্ৰ জগতত কাম কৰে। ২০১০ চনত একচনধৰ্মী ছবি বীৰৰ জৰিয়তে তেওঁ অভিনয় জীৱনৰ পাতনি মেলে। এই ছবিখনৰ বাবে তেওঁ জী চিনে বঁটাৰ শ্ৰেষ্ঠ নৱাগতা অভিনেত্ৰীৰ মনোনয়ন লাভ কৰিছিল। পৰৱৰ্তী সময়ত তেওঁ ২০১১ চনৰ একচন কমেডী ছবি ৰেডীৰ জনপ্ৰিয় আইটেম নম্বৰত আৰু ২০১২ চনৰ কমেডী ছবি হাউচফুল ২ত এগৰাকী গ্লেমাৰাছ মডেল হিচাপে অভিনয় কৰে; যিখন ছবি তেওঁৰ সৰ্বাধিক উপাৰ্জনকাৰী ছবি হিচাপে পৰিগণিত হয়। ২০১৪ চনত পঞ্জাবী ছবি জট জেমছ বণ্ডত অভিনয় কৰাৰ পাছত তেওঁ ২০১৫ চনত কামোদ্দীপক থ্ৰিলাৰ ছবি হেট ষ্টৰী ৩ত মুখ্য চৰিত্ৰত অভিনয় কৰি হিন্দী ছবিলৈ উভতি আহে। ২০১৯ চনত খানে একচন থ্ৰিলাৰ চাণক্যৰ জৰিয়তে তেলুগু চলচ্চিত্ৰ জগতত আত্মপ্ৰকাশ কৰে।

প্ৰাৰম্ভিক জীৱন

জাৰীন খানৰ জন্ম ১৯৮৭ চনৰ ১৪ মে'ত ভাৰতৰ মুম্বাইৰ এটা পশতুন পৰিয়ালত হৈছিল। তেওঁ মুম্বাইৰ ৰিজভী কলেজ অৱ ছায়েন্সৰপৰা ইণ্টাৰমিডিয়েট শিক্ষা সম্পূৰ্ণ কৰে। জাৰীন খানে এটা কল চেণ্টাৰত কাম কৰি নিজৰ কেৰিয়াৰ আৰম্ভ কৰিছিল আৰু তাৰ পিছত বোম্বাই কনভেনচন এণ্ড এগজিবিচন চেণ্টাৰত (BCEC) এটা কৰ্পোৰেট ফ্ৰণ্ট ডেস্কত কাম কৰিছিল। তেওঁ বিভিন্ন ব্ৰেণ্ডৰ প্ৰচাৰমূলক কামতো জড়িত আছিল আৰু সেইবোৰৰ ইন-হাউচ মডেল হিচাপেও কাম কৰিছিল।

ব্যক্তিগত জীৱন

২০২১ চনত খানে প্ৰকাশ কৰিছিল যে তেওঁ মডেল তথা ব্যৱসায়ী শিৱাশীষ মিশ্ৰৰ সৈতে প্ৰেমৰ সম্পৰ্কত আছে। ২০২৪ চনৰ আৰম্ভণিতে তেওঁলোকৰ বিচ্ছেদ ঘটে।

তথ্যসূত্ৰ

বাহ্যিক সংযোগ

শ্ৰেণী:ভাৰতীয় অভিনেত্ৰী
ডীপছীক

হাংচৌ ডীপছীক কৃত্ৰিম বুদ্ধিমত্তা মৌলিক প্ৰযুক্তি গৱেষণা কোম্পানী, লিমিটেড, যাৰ ব্যৱসায়িক নাম ডীপছীক, হৈছে চীনৰ এটা কৃত্ৰিম বুদ্ধিমত্তা কোম্পানী যিয়ে মুক্ত উৎসৰ বৃহৎ ভাষাৰ আৰ্হি (LLM) বিকশিত কৰে। চেচিয়াঙৰ হাংচৌত থকা এই কোম্পানীটোৰ মালিক হৈছে চীনা হেজ ফাণ্ড হাই-ফ্লাইয়াৰ, যাৰ সহ-প্ৰতিষ্ঠাপক লিয়াং ৱেনফেঙে ২০২৩ চনত কোম্পানীটো প্ৰতিষ্ঠা কৰিছিল আৰু ইয়াৰ মুখ্য কাৰ্যবাহী বিষয়া হিচাপে কাম কৰি আছে।

ডীপছীক-R1 মডেলে যথেষ্ট কম খৰচত প্ৰশিক্ষণ লাভ কৰাৰ পাছতো অন্যান্য সমসাময়িক এলএলএম, যেনে অ’পেনএআইৰ GPT-4o আৰু o1ৰ সৈতে তুলনাযোগ্য সঁহাৰি প্ৰদান কৰে। ২০২৩ চনত অ’পেনএআই-ৰ জিপিটি-৪ৰ বাবে বিনিয়োগ হোৱা ১০ কোটি মাৰ্কিন ডলাৰৰ তুলনাত ডীপছীকৰ বাবে ৬ মিলিয়ন মাৰ্কিন ডলাৰহে খৰচ হোৱা বুলি কোৱা হৈছে। উন্নত এআই ব্যৱস্থা বিকশিত কৰাৰ ক্ষমতাক বাধা দিয়াৰ উদ্দেশ্যে আমেৰিকাই চীনৰ ওপৰত আৰোপ কৰা এনভিডিয়া চিপৰ নিষেধাজ্ঞাৰ মাজতে ডীপছীকৰ এআই মডেলসমূহ প্ৰস্তুত কৰা হৈছিল।

২০২৫ চনৰ ১০ জানুৱাৰীত ডীপছীকে এপল আইঅ’এছ আৰু এণ্ড্ৰইডৰ বাবে ডীপছীক-R1 মডেলৰ ওপৰত ভিত্তি কৰি প্ৰথমটো বিনামূলীয়া চেটবট এপ মুকলি কৰে৷ ২৭ জানুৱাৰীৰ ভিতৰত ডীপছীক-R1এ আমেৰিকাৰ আইঅ’এছ এপ ষ্ট’ৰত সৰ্বাধিক ডাউনল’ড হোৱা বিনামূলীয়া এপ হিচাপে চেটজিপিটি-ক অতিক্ৰম কৰে, যাৰ ফলত এনভিডিয়াৰ শ্বেয়াৰৰ মূল্য ১৮% হ্ৰাস পায়। বৃহৎ আৰু অধিক প্ৰতিষ্ঠিত প্ৰতিদ্বন্দ্বীসকলৰ বিৰুদ্ধে ডীপছীকৰ সফলতাক "আপেণ্ডিং এআই" বুলি অভিহিত কৰা হৈছে৷ খবৰ অনুসৰি কোম্পানীটোৱে চীনৰ শীৰ্ষ বিশ্ববিদ্যালয়সমূহৰ নতুন গৱেষক, অভিযন্তা আৰু কম্পিউটাৰ বিজ্ঞান ক্ষেত্ৰৰ বাহিৰৰ লোকক ইয়াৰ মডেলসমূহৰ জ্ঞান আৰু ক্ষমতাৰ বৈচিত্ৰ্যতা বৃদ্ধি কৰিবলৈ নিযুক্তি দিয়ে।

পটভূমি

২০০৭-২০০৮ চনৰ বিত্তীয় সংকটৰ সময়ছোৱাৰ পৰাই ট্ৰে’ডিঙৰ সৈতে জড়িত হৈ থকা লিয়াং ৱেনফেঙে চেচিয়াং বিশ্ববিদ্যালয়ত পঢ়ি থাকোঁতে ২০১৬ চনৰ ফেব্ৰুৱাৰী মাহত হাই-ফ্লায়াৰ নামৰ কোম্পানীটো সহ-প্ৰতিষ্ঠা কৰে। ২০১৯ চনলৈ তেওঁ হাই-ফ্লায়াৰক এআই ট্ৰে’ডিং এল্গ’ৰিদমৰ ব্যৱহাৰ আৰু বিকাশত কেন্দ্ৰিত হেজ ফাণ্ড হিচাপে প্ৰতিষ্ঠিত কৰে। ২০২১ চনলৈ হাই-ফ্লায়াৰে কেৱল ট্ৰে’ডিঙত এআই ব্যৱহাৰ কৰিছিল য’ত প্ৰায়ে এনভিডিয়া চিপ ব্যৱহাৰ কৰা হৈছিল। ২০২৩ চনৰ মে’ মাহত হাই-ফ্লায়াৰক এক বিনিয়োগকাৰী হিচাপে লৈ গৱেষণাগাৰটোৱে এক স্বতন্ত্ৰ কোম্পানী, ডীপছীকৰ ৰূপ লয়।

ডীপছীকৰ প্ৰধান গুৰুত্ব হৈছে গৱেষণা আৰু তেওঁলোকে নিজৰ প্ৰযুক্তিক বাণিজ্যিক সামগ্ৰীলৈ ৰূপান্তৰিত কৰাৰ কোনো নিৰ্দিষ্ট পৰিকল্পনা আগবঢ়োৱা নাই; ইয়াৰ ইতিবাচক দিশটো হ’ল— তেওঁলোকৰ প্ৰযুক্তিয়ে চীনৰ কঠোৰতম এআই-সম্বন্ধীয় আইন যেনে— গ্ৰাহক-মুখী এআই সামগ্ৰীৰ ক্ষেত্ৰত তথ্যৰ নিয়ন্ত্ৰণ-সম্পৰ্কীয় চৰকাৰী আইন কঠোৰভাৱে মানি চলিবলগীয়া নহয়।

নিযুক্তিৰ ক্ষেত্ৰত ডীপছীকে কৰ্মৰ অভিজ্ঞতাতকৈ প্ৰযুক্তিগত দক্ষতাক অধিক অগ্ৰাধিকাৰ দিয়ে, যাৰ ফলত নতুনকৈ নিযুক্ত লোকৰ অধিকাংশই শেহতীয়াকৈ বিশ্ববিদ্যালয়ৰ পৰা স্নাতক হোৱা নাইবা এআই-ৰ ক্ষেত্ৰখনত পেচাগত দিশৰ পৰা কম প্ৰতিষ্ঠিত। একেদৰে, কোম্পানীটোৱে কবিতাৰ সৃষ্টি আৰু অত্যন্ত কঠিন চীনা মহাবিদ্যালয় নামভৰ্তি পৰীক্ষা (গাওকাও)ত ভাল প্ৰদৰ্শন কৰাকে ধৰি অন্যান্য বিষয় আৰু জ্ঞানৰ ক্ষেত্ৰসমূহ বুজাত নিজৰ প্ৰযুক্তিক সহায় কৰিবলৈ কম্পিউটাৰ-বিজ্ঞানৰ সৈতে জড়িত নথকা লোককো নিযুক্তি দিয়ে।

তথ্যসূত্ৰ

শ্ৰেণী:প্ৰযুক্তি
শ্ৰেণী:তথ্য প্ৰযুক্তি
শ্ৰেণী:কৃত্ৰিম বুদ্ধিমত্তা
কুকুৰা যুঁজ

]]ৰ তামিলনাডুত কুকুৰা যুঁজ
কুকুৰা যুঁজ অসমৰ এক পৰম্পৰাগত খেল। অসমৰ বহু অঞ্চলত কুকুৰা যুঁজৰ ব্যাপক জনপ্ৰিয়তা দেখা যায়। বিশেষকৈ মাঘ বিহুৰ সময়ত এই খেল অসমৰ বহু ঠাইত সামূহিকভাৱে অনুষ্ঠিত কৰা হৈছিল। এই খেলত প্ৰত্যেকেই নিজৰ কুকুৰাক প্ৰশিক্ষণ দি অন্য কুকুৰাৰ সৈতে যুঁজিবলৈ দিয়ে। কোনো কোনো ঠাইত কুকুৰাৰ ভৰিত বিন্ধা যুক্ত কাইট লগাই দিয়ে যাতে আক্ৰমণ কৰিলে প্ৰতিদ্বন্দ্বী কুকুৰাটো আঘাতপ্ৰাপ্ত হয়।

২০১৪ চনত এটা ৰায়ৰ জৰিয়তে ভাৰতৰ উচ্চতম ন্যায়ালয়ে জীৱ-জন্তুৰ প্ৰতি নিষ্ঠুৰতা প্ৰদৰ্শন কৰা সকলো ধৰণৰ জীৱ-জন্তুৰ যুঁজ নিষিদ্ধ কৰে। ইয়াৰ পিছতে গুৱাহাটী উচ্চ ন্যায়ালয়ে অসমৰ কুকুৰা যুঁজ বন্ধ কৰাৰো নিৰ্দেশ দিয়ে।

বিৱৰণ

এই খেলত প্ৰত্যেকেই নিজৰ কুকুৰাক প্ৰশিক্ষণ দি অন্য কুকুৰাৰ সৈতে যুঁজিবলৈ দিয়ে। কোনো কোনো ঠাইত কুকুৰাৰ ভৰিত বিন্ধা যুক্ত কাইট লগাই দিয়ে যাতে আক্ৰমণ কৰিলে প্ৰতিদ্বন্দ্বী কুকুৰাটো আঘাতপ্ৰাপ্ত হয়। এনে যুঁজত হৰা কুকুৰাটো প্ৰায়ে মৃত্যুমুখত পৰে।

ইতিহাস

কুকুৰা যুঁজৰ ইতিহাস প্ৰাচীন। সিন্ধু সভ্যতাৰ সময়তো আমোদ-প্ৰমোদৰ বাবে এই যুঁজ অনুষ্ঠিত কৰাৰ প্ৰমাণ পোৱা গৈছে। প্ৰাচীন ভাৰতত ১১৭৮ চনত অন্ধ্ৰপ্ৰদেশত সংঘটিত হোৱা পালনাডু যুদ্ধ (Battle of Palnadu)-ৰ পৰিণাম কুকুৰা যুঁজেৰে নিৰ্ণয় কৰাৰ তথ্য পোৱা যায়।

নিষিদ্ধকৰণ

২০১৪ চনত এটা ৰায়ৰ জৰিয়তে উচ্চতম ন্যায়ালয়ে জীৱ-জন্তুৰ প্ৰতি নিষ্ঠুৰতা প্ৰদৰ্শন কৰা সকলো ধৰণৰ জীৱ-জন্তুৰ যুঁজ নিষিদ্ধ কৰে। ইয়াৰ পিছতে গুৱাহাটী উচ্চ ন্যায়ালয়ে অসমৰ কুকুৰা যুঁজ বন্ধ কৰাৰো নিৰ্দেশ দিয়ে।

লগতে চাওক

বুলবুলি চৰাইৰ যুঁজ

তথ্যসূত্ৰ

শ্ৰেণী:অসমৰ খেল-ধেমালি
চন্দ্ৰৰত্ন বান্দৰা

চন্দ্ৰৰত্ন বান্দাৰা হ'ল শ্ৰীলংকাৰ এগৰাকী বিশিষ্ট ঔপন্যাসিক। ১৯৯১ চনত তেওঁ তেওঁৰ সাহিত্য-কৰ্মৰ বাবে ৰাষ্ট্ৰীয় সাহিত্য বঁটা লাভ কৰিছিল। পূৰ্বৰ সাহিত্য-কৰ্মত তেওঁৰ আগ্ৰহৰ বিষয় আছিল শ্ৰীলংকাৰ সামাজিক, সাংস্কৃতিক আৰু ৰাজনৈতিক দিশবোৰ অনুসন্ধান কৰা। তেওঁ কেণ্ডীৰ ধৰ্মৰাজা কলেজত পঢ়া-শুনা কৰিছিল।

সাহিত্য জীৱন

মেৰু উপন্যাসখনৰ বাবে ১৯৯১ চনত অনুষ্ঠিত শ্ৰীলংকাৰ ৰাজ্যিক সাহিত্য মহোৎসৱত তেওঁ ৰাষ্ট্ৰীয় সাহিত্য বঁটা লাভ কৰিছিল। ১৯৯৩ চনত প্ৰকাশিত তেওঁৰ সাহিত্য-কৰ্ম ৱানাসাপুমালা (হোষ্টেজ চিটি) এতিয়ালৈকে আটাইতকৈ চৰ্চিত তেওঁৰ সাহিত্য-কৰ্ম। ১৯৮০-ৰ দশকত শ্ৰীলংকাৰ উত্তৰ প্ৰভিঞ্চৰ এজন ৰাজনৈতিকভাৱে অনুপ্ৰাণিত যুৱকে সন্মুখীন হোৱা জটিল সমস্যাবোৰ কিদৰে‍ মোকাবিলা কৰিছিল তাৰ বৰ্ণনা ইয়াত লিপিৱদ্ধ হৈছে‍। তেওঁৰ এই ৰচনাৰ আখ্যান পদ্ধতিক ৬০ৰ দশকত গুণদাস অমৰশেখৰ আৰু ছিৰি গুনাসিংহে দৰে বিশিষ্ট ব্যক্তিসকলে প্ৰৱৰ্তন কৰা শৈলীৰ পুনৰ সৃষ্টি হিচাপে চিহ্নিত কৰিব পাৰি।

ৱানাসাপুমালা ই ১৯৯৩ চনত শ্ৰেষ্ঠ উপন্যাসৰ বাবে ডি. আৰ. ৱিজেৱাৰ্ডেনা বঁটা লাভ কৰিছিল। এই গ্ৰন্থখনক ইতিমধ্যে "কানাডা-শ্ৰীলংকা এডুকেশ্বন ফাউণ্ডেশ্যন"ৰ পৃষ্ঠপোষকতাত ইংৰাজী (বিজিতা ফাৰ্ণাণ্ডোৰ হোষ্টেজ চিটি) আৰু তামিল (উদয়গল পুক্কাল) ভাষালৈ‍ অনুবাদ কৰা হৈছে। বিজিতা ফাৰ্ণাণ্ডো শ্ৰীলংকাৰ অন্যতম জ্যেষ্ঠ অনুবাদক আৰু ২০০৪আৰু ২০০৫ চনত তেওঁ তেওঁৰ অনুবাদ-কৰ্মৰ বাবে শ্ৰেষ্ঠ অনুবাদকৰ ৰাষ্ট্ৰীয় বঁটা লাভ কৰিছিল।

১৯৯০-ৰ দশকৰ শেষৰ ফালে শ্ৰীলংকাত তেওঁৰ উপন্যাস ৱিমন ডোৰাকোডা ৰ আধাৰত কৰি এখন টেলি-ড্ৰামা নিৰ্মাণ কৰা হৈছিল আৰু ৰাষ্ট্ৰীয় টেলিভিছন, শ্ৰীলংকা ৰূপবাহিনী কৰ্প'ৰেছনত ধাৰাবাহিকভাৱে প্ৰচাৰ কৰা হৈছিল। চন্দ্ৰৰত্ন বান্দাৰা এগৰাকী প্ৰশংসিত চুটি গল্প লেখক আৰু কবি। কবি হিচাপে তেওঁ তেওঁৰ অপৰম্পৰাগত শৈলীৰ বাবে জনাজাত।

তেওঁৰ পঞ্চম উপন্যাস "ৱালাকুলু বাম্মা" (শ্ৰীলংকাৰ সৰসাভি প্ৰকাশকে প্ৰকাশ কৰা ৱাল অৱ ক্লাউড্স) ২০১৬ চনৰ ৩ এপ্ৰিলত টৰণ্টোত উন্মোচিত হৈছিল। এই উন্মোচনী অনুষ্ঠানত ড° জয়ালথ মনোৰাথনে মূল ভাষণ প্ৰদান কৰিছিল।

গ্ৰন্থপঞ্জি

উপন্যাসসমূহ

মেৰু (দ্য উইংগেড এণ্টছ)
ৱানাসাপুমালা (বন্য চম্পক ফুল)
পণবন্দী চহৰ
উদয়গল পুক্কাল
বিমান দোৰাকাড়া (ভৱনৰ প্ৰৱেশদ্বাৰ)
প্ৰেমানিশানছা

চুটি গল্প সংকলন

কেনিমণ্ডলা গিনিগাথ দা (ছাদ জুইত জাহ যোৱাৰ দিনটো)
স্তুপায়া বিন্দা ভেটিমা (দাগোবাৰ পতন)
লেনাডোৰা পিপুনা প্ৰেমায়া

কবিতা

চালিথে (দ্য শ্বেকেন)
অসিকিতায়গে সিহিনায় (দ্য ড্ৰিম অৱ দ্য ভল্গাৰ ফেল ')
মাৰা ৰঙ্গনায়া (মৃত্যুৰ নৃত্য)
ডুম্বাৰা লাটনিয়া (দ্য লেমেণ্টেচন অৱ ডাম্বাৰা)
কেটাকিৰিলি

তথ্যসূত্ৰসমূহ

শ্ৰেণী:জীৱিত ব্যক্তি
শ্ৰেণী:শ্ৰীলংকাৰ সাহিত্যিক
ছালেমিছ (শ্ৰুতিকথা)

ছালেমিছ (/ˈsæləmɪs/ SAL-ə-miss; প্ৰাচীন গ্ৰীক: Σαλαμίς, ইংৰাজী: Salamis) গ্ৰীক শ্ৰুতিকথা অনুসৰি নদী-দেৱতা এছ'পাছ আৰু লেডন নদীৰ নদী-অপেশ্বৰী (নিম্ফ) মেট'পেৰ কন্যা নাইয়াডসকলৰ অন্যতম। তেওঁ চাইক্ৰেয়াছ দ্বীপৰ (Cychreus) ব্যক্তিত্ব আৰু তত্ত্বাৱধায়ক দেৱী।

পৰিয়াল

ছালেমিছ পেলাছগাছ (পেলাগন), ইছমেনাছ, কালচিছ, কৰ্চাইৰা, এজিনা, পেইৰেন, ক্লিওনে, থেবে, টানাগ্ৰা, থেস্পিয়া, এছ'পিছ, চাইনোপে, অৰ্নিয়া কিছুমান শ্ৰুতিকথা মতে তেওঁৰ ভগ্নী কালচিছ কিউৰেটেছ আৰু ক'ৰিবাণ্টেছৰ মাতৃ আছিল, ইয়াৰে কিউৰেটেছ কালচিছৰ আদিম বাসিন্দাসকলৰ ভিতৰত আছিল।

শ্ৰুতিকথা

ভগ্নী কৰ্চাইৰা আৰু ইউব'য়াৰ দৰে ছালেমিছৰ ভাগ্যও একে আছিল, কাৰণ তেওঁলোকৰ দৰে ছালেমিছকো প'জাইডনে তেওঁৰ পিতৃৰ ওচৰৰ পৰা অপহৰণ কৰি লৈ গৈছিল। দেৱতাই তেওঁক এটা নাম নথকা দ্বীপলৈ লৈ গৈছিল আৰু তেওঁলোকৰ পুত্ৰ চাইক্ৰেয়াছৰ নামেৰে দ্বীপটোৰ নাম চাইক্ৰেয়াছ নামকৰণ কৰা হৈছিল আৰু চাইক্ৰিয়াছ দ্বীপটোৰ প্ৰথম ৰজা হৈছিল।

কিছুমান কিংবদন্তি অনুসৰি জ্যুছৰ দ্বাৰা তেওঁ ছাৰাকনৰ মাতৃ হৈছিল।

তথ্য সংগ্ৰহ

শ্ৰেণী:গ্ৰীক কিংবদন্তি
বৰপেটা আতচবাজী

বৰপেটাৰ আতচবাজী হ'ল বৰপেটাৰ এক উল্লেখযোগ্য পৰম্পৰাগত থলুৱা সামগ্ৰীৰ নিৰ্মাণ কাৰ্য। বৰপেটা আতচবাজীৰ পৰম্পৰাটো অনুমাণিক ঊনবিংশ শতিকাৰ আগভাগৰপৰা চলি আহিছে। সম্ভৱতঃ বিহাৰৰপৰা তথা আতচবাজী নিৰ্মাণৰ জ্ঞান থকা এজন লোকৰপৰা থলুৱা মানুহে আতচবাজী সাজিবলৈ শিকিছিল। পাছলৈ সিয়েই এটা পৰম্পৰাত পৰিণত হ'ল। থলুৱা কেবাজনো লোকে এই আতচবাজী নিৰ্মাণ কৰি বিবাহ, দৌলোৎসৱ আদিত সেইবোৰ ব্যৱহাৰ কৰিছিল। বৰ্তমান বজাৰত পোৱা আতচবাজী লগত ইয়াৰ পাৰ্থক্য আছে। ইয়াৰ এটা বিশেষত্ব এই যে আতচবাজী সজা মানুহ নিজেই আহি বিচৰা মতে সেইবোৰ ফুটাই দি যায়। বিভিন্নপ্ৰকাৰৰ আতচবাজীৰ ভিতৰতে কেইবিধমান হ'ল- ম'তাৰ গছ, ফুলজাৰি, ৰকেট, চেৰেকী গছ, উৰণ চেৰেকী, আচমান গুল্লা ইত্যাদি। আতচবাজী তৈয়াৰ কৰিবলৈ ব্যৱহাৰ কৰা বাৰুদখিনি তেওঁলোকে নিজেই তৈয়াৰ কৰি লয়। যখাৰ, ছালফাৰ, বগৰী, এঙাৰ আদি বিভিন্ন বাখৰৰ মিশ্ৰণ ঘটাই বাৰুদবোৰ তৈয়াৰ কৰা হয়। বৰপেটাৰ আতচবাজীৰ লগত জড়িত হৈ আছে ফানুচ পৰম্পৰা। বৰপেটাৰ আতচবাজী উল্লেখযোগ্য লক্ষ্মী নাবিক আৰু মণি মিস্ত্ৰীয়ে এই ফানুচ নামৰ বিশেষ আকাশবন্তিৰ সূচনা কৰে। ফানুচ দীপাৱলী আৰু বৰপেটাৰ ফাকুৱা উৎসৱৰ লগত সংগতি ৰাখি গোন্ধ যাত্ৰাৰদিনাখনৰপৰা প্ৰদৰ্শন কৰা হয়। উল্লেখযোগ্য যে বিয়া-বাৰু আদিৰ দৰে ব্যক্তিগত অনুষ্ঠানত ফানুচ প্ৰদৰ্শন কৰা নহয়। দৌল উৎসৱৰ সময়ত নিঃসন্তান মহিলাই সন্তান লাভৰ আশাৰে ফানুচ উৰুৱায়। ৰং-বিৰঙৰ কাগজত আঠা খুৱাই লগলগাই ফানুচ প্ৰস্তুত কৰা হয়। ই দেখাত ধান থোৱা ডুলিৰ নিচিনা। মুখত বাঁহৰ পাতল কামী ঘূৰণীয়াকৈ ঘেৰ দি কেইজনমান মানুহ লৈ মেলি ধৰা হয়। তলত জুই ধৰি তাৰ ভিতৰত গেছ জমা হ'বলৈ দিয়ে। ফানুচৰ ভিতৰত এৱাঁ সূতা একোছা পেট্ৰ'লেৰে তিয়াই গেছ জমা হোৱাৰ পাছত জুই জ্বলাই এৰি দিয়া হয়। বৰ্তমান বৰপেটাৰ আতচবাজী বিশেষ জনপ্ৰিয়তা লাভকৰা দেখা গৈছে। ইং ২০০৭ চনত অসমত অনুষ্ঠিত হোৱা ৰাষ্ট্ৰীয় গেমছৰ আৰম্ভণি আৰু সামৰণি অনুষ্ঠানত বৰপেটাৰ আতচবাজী প্ৰদৰ্শন কৰা হৈছিল।

তথ্যসূত্ৰ

শ্ৰেণী:অসমৰ থলুৱা সামগ্ৰী
কান্দুৰা বলিন স্মিথ

কান্দুৰা বলিন স্মিথ (১৯ শতিকা) নগাঁৱৰ লোক। একেতৰ দেউতাক কণা আছিল আৰু ভিক্ষা কৰি পেট প্ৰৱৰ্তাইছিল। ১৮৪৮ চনত নগাঁৱত থকা শ্ৰীমতী ষ্টোডাৰ্ড নামৰ এগৰাকী মহিলাৰ উদ্যোগত নগাঁৱৰ 'মাউৰা শিশুৰ বিদ্যালয়'ত ভৰ্তি হয়। ইয়াতে মাইলছ ব্ৰন্‌ছনৰ তত্বাৱধানত ইংৰাজী আৰু অসমীয়াৰ শিক্ষা লয় আৰু খৃষ্টান ধৰ্মৰো শিক্ষা গ্ৰহন কৰে। ১৯০৫ চনত খৃষ্টান ধৰ্মত দীক্ষিত হৈ বলিন স্মিথ নাম লয়। ১৮৫৭ চনত চৰকাৰী চাকৰিত যোগদান কৰি গুৱাহাটীলৈ যায়। কিন্তু ব্ৰনছনৰ অনুৰোধত চাকৰি এৰি অসমত খৃষ্টান ধৰ্ম প্ৰচাৰৰ কামত লাগে। ১৮৮৭ চনত গুৱাহাটী বেপ্তিষ্ট মিছনেৰী গীৰ্জাৰ এগৰাকী মুখ্য সংগঠন আছিল। অসমীয়াত তুতি গীত ৰচনা কৰিছিল।

তথ্য সমল

শ্ৰেণী:সংক্ষিপ্ত জীৱনী
খোৱাজা খিজৰৰ সমাধি

খোৱাজা খিজৰৰ সমাধি ভাৰতৰ হাৰিয়ানাৰ শোনিপটৰ জাটোৱাৰাত অৱস্থিত এটা মকবৰা। ইয়াক
ইব্ৰাহিম লোডীয়ে ১৫২২–১৫২৪ খ্ৰীষ্টাব্দৰ সময়ছোৱাত দৰিয়া খানৰ পুত্ৰ মুছলমান সন্ত খোৱাজা খিজৰৰ স্মৃতিত নিৰ্মাণ কৰিছিল।

পাঁচশ বছৰ পুৰণি এই সমাধিটো ইব্ৰাহিম লোডীয়ে লোডী বংশৰ শেষ নিৰ্মাণ হিচাপে নিৰ্মাণ কৰিছিল। খোৱাজা খিজৰ নৱাজৰ সমাধি ৰঙা বালিশিল, লখৌৰী ইটা আৰু কংকৰ ব্লকৰে নিৰ্মাণ কৰা হৈছিল।

সমাধিস্থলত পোৱা এটা পাৰ্চী শিলালিপি অনুসৰি খোৱাজা খিজাৰ আছিল ইব্ৰাহিম লোডীৰ দৰবাৰত এজন প্ৰভাৱশালী সম্ভ্ৰান্ত ধৰ্মীয় খান শ্বাৰৱানীৰ পুত্ৰ।

তথ্যসূত্ৰ

শ্ৰেণী:ঐতিহাসিক কীৰ্তিচিহ্ন